Han vokste opp på slektsgården Garstad i Vikna som sønn av gårdbruker, lensmann og stortingsmann Ivar Kirkeby-Garstad og hustru Agnes Horseng. En eldre bror var gårdbruker og ordfører Lars Kirkeby-Garstad. Han giftet seg i 1935 med Astrid Borgan. Etter Namdals folkehøgskole og landbruksskole ble han i 1933 lensmannsbetjent og fullmektig i Vikna og Nærøy, etter hvert med sin egen far som lensmann. I 1947 ble han konstituert i farens stilling, og i 1948 ansatt som lensmann. I 1965 ble lensmannsdistriktet delt, så Kirkeby-Garstad var lensmann i Vikna frem til han avgikk med pensjon i 1976.